কুয়াশায় মোড়া দক্ষিণ ২৪ পরগনা, পারদ নামল ৯ ডিগ্রির কাছে

দক্ষিণ ২৪ পরগনা- তাপমাত্রার (Temperature Drop) পারদ নামল প্রায় ৯ ডিগ্রি সেলসিয়াসের কাছাকাছি, তীব্র শীতের কামড় ​দক্ষিণ ২৪ পরগনায় (South 24 Pargana)। ঘন কুয়াশার (Fog) দাপটে বিপর্যস্ত জনজীবন।

দক্ষিণ ২৪ পরগনা জেলাজুড়ে ক্রমশ বাড়ছে শীতের প্রকোপ। লাগাতার তাপমাত্রার পারদ পতনের জেরে বুধবার ভোরে জেলার বিভিন্ন এলাকায় সর্বনিম্ন তাপমাত্রা নেমে আসে প্রায় ৯ ডিগ্রি সেলসিয়াসের কাছাকাছি। সঙ্গে বইছে কনকনে উত্তুরে বাতাস। এই হঠাৎ শৈত্যপ্রবাহে জনজীবন বিপর্যস্ত হয়ে পড়েছে। ​ভোর থেকেই ঘন কুয়াশার চাদরে ঢেকে যায় গোটা জেলা।

দৃশ্যমানতা (Visibility) অনেকটা কমে যাওয়ায় জাতীয় সড়ক ও গ্রামীণ রাস্তায় যানবাহন চলাচল ব্যাহত হয়। দুর্ঘটনা এড়াতে বহু জায়গায় যানবাহন ধীর গতিতে চলতে দেখা যায়। ​জেলার সুন্দরবন (Sundarban) উপকূলে ঠান্ডা এবং কুয়াশার দাপট আরও বেশি। স্থলপথের তুলনায় জলপথে দৃশ্যমানতা অনেকটাই কম থাকায় নামখানা, বেনুবন, পাথরপ্রতিমা সহ বিভিন্ন জায়গায় ফেরি পরিষেবা (Ferry service) ব্যাহত হচ্ছে।

আরও পড়ুন- শুধুই কি বয়সের ফারাক! কেন SIR শুনানিতে ডাক পেলেন অমর্ত্য সেন?

নামখানা থেকে গঙ্গাসাগরের বেনুবন যাওয়ার লঞ্চ চলাচল আপাতত থমকে রয়েছে। কুয়াশা কাটলে এবং প্রশাসনের নির্দেশ পেলে তবেই পরিষেবা চালু হবে। নামখানা লঞ্চ ঘাটে ভিড় জমিয়েছেন বহু যাত্রী। আরও কিছুদিন চলবে কুয়াশা এবং ঠান্ডার দাপট।

​বিশিষ্ট ভূ-বিজ্ঞানী সুজিব কর জানিয়েছেন, এল নিনোর প্রভাবের কারণেই চলতি শীতের দাপট আরও কিছুদিন বজায় থাকবে। তাঁর মতে, আগামী ১৬ জানুয়ারি পর্যন্ত এই শীতের প্রকোপ অব্যাহত থাকতে পারে। পাশাপাশি উত্তর ভারত থেকে আসা ঠান্ডা হাওয়া রাজ্যে প্রবেশ করায় শীতের কামড় আরও তীব্র হয়েছে। এমন পরিস্থিতিতে শীত থেকে রেহাই পেতে মানুষজনকে প্রয়োজনীয় সতর্কতা অবলম্বনের পরামর্শ দিচ্ছেন বিশেষজ্ঞরা।